Document ID: 32006R1893

32006R1893
L 393/1
SLUŽBENI LIST EUROPSKE UNIJE
20.12.2006.
UREDBA (EZ) br. 1893/2006 EUROPSKOG PARLAMENTA I VIJEĆA
od 20. prosinca 2006.
o utvrđivanju statističke klasifikacije ekonomskih djelatnosti NACE Revision 2 te izmjeni Uredbe Vijeća (EEZ) br. 3037/90 kao i određenih uredbi EZ-a o posebnim statističkim područjima
(Tekst značajan za EGP)
EUROPSKI PARLAMENT I VIJEĆE EUROPSKE UNIJE,
uzimajući u obzir Ugovor o osnivanju Europske zajednice, a posebno njegov članak 285. stavak 1.,
uzimajući u obzir prijedlog Komisije,
uzimajući u obzir mišljenje Europske središnje banke (1),
u skladu s postupkom utvrđenim u članku 251. Ugovora (2),
budući da:
(1)
Uredbom Vijeća (EEZ) br. 3037/90 (3) utvrđena je statistička klasifikacija ekonomskih djelatnosti u Europskoj zajednici (dalje u tekstu: „NACE Rev. 1” ili „NACE Rev. 1.1”).
(2)
Radi prikazivanja tehničkog napretka i strukturnih promjena u gospodarstvu, potrebno je uvesti ažuriranu klasifikaciju pod nazivom NACE Revision 2 (dalje u tekstu: „NACE Rev. 2”).
(3)
Ažurirana klasifikacija, kao što je NACE Rev. 2, od ključnog je značaja za stalna nastojanja Komisije da modernizira statistike Zajednice; ona će kroz bolje usporedive i svrsishodne podatke pridonijeti boljoj ekonomskoj politici kako na razini Zajednice tako i na nacionalnoj razini.
(4)
Unutarnjem su tržištu za njegovo djelovanje potrebni statistički standardi koji se mogu primijeniti na prikupljanje, dostavljanje i objavljivanje nacionalnih statističkih podataka i statističkih podataka Zajednice tako da poduzeća, financijske institucije, vlade i ostali operatori na unutarnjem tržištu mogu imati pristup pouzdanim i usporedivim statističkim podacima. U tu je svrhu važno da se različite kategorije za klasifikaciju djelatnosti u Zajednici jednako tumače u svim državama članicama.
(5)
Pouzdani i usporedivi statistički podaci potrebni su poduzećima za procjenu njihove konkurentnosti i korisni su institucijama Zajednice za sprečavanje narušavanja tržišnog natjecanja.
(6)
Uspostava revidirane zajedničke statističke klasifikacije ekonomskih djelatnosti ne obvezuje države članice da prikupljaju, objavljuju ili dostavljaju podatke. Samo ako države članice koriste klasifikacije djelatnosti koje su povezane s klasifikacijom Zajednice, moguće je dati pouzdane, brze, prilagodljive i detaljne integrirane informacije potrebne za upravljanje unutarnjim tržištem.
(7)
Državama članicama treba omogućiti da u svrhu ispunjavanja nacionalnih zahtjeva u svoje nacionalne klasifikacije uključe dodatne kategorije koje se temelje na statističkoj klasifikaciji ekonomskih djelatnosti u Zajednici.
(8)
Zbog međunarodne usporedivosti ekonomskih statistika potrebno je da institucije država članica i Zajednice koriste klasifikacije ekonomskih djelatnosti koje su izravno povezane s Međunarodnom standardnom industrijskom klasifikacijom svih ekonomskih djelatnosti (ISIC) Rev. 4, kako ju je usvojila Statistička komisija Ujedinjenih naroda.
(9)
Komisiji je, pri upotrebi klasifikacije ekonomskih djelatnosti u Zajednici, potrebna pomoć Odbora za statistički program koji je osnovan Odlukom Vijeća 89/382/EEZ, Euratom (4), posebno u vezi s: razmatranjem problema koji nastaju prilikom primjene NACE Rev. 2; osiguravanjem potpuno koordiniranog prijelaza s NACE Rev. 1 na NACE Rev. 2; te pripremom budućih izmjena NACE Rev. 2.
(10)
Uredbom Vijeća (EEZ) br. 2186/93 (5) utvrđen je zajednički okvir za osnivanje statističkih poslovnih registara s usklađenim definicijama, karakteristikama, područjem primjene i postupcima ažuriranja.
(11)
Za uspostavu revidirane statističke klasifikacije ekonomskih djelatnosti nužno je promijeniti posebno različita upućivanja na NACE Rev. 1 kao i izmijeniti određeni broj odgovarajućih instrumenata. Stoga je potrebno izmijeniti sljedeće instrumente: Uredbu (EEZ) br. 3037/90; Uredbu Vijeća (EEZ) br. 3924/91 od 19. prosinca 1991. o uspostavi istraživanja Zajednice o industrijskoj proizvodnji (6); Uredbu Vijeća (EZ, Euratom) br. 58/97 od 20. prosinca 1996. o strukturno-poslovnim statistikama (7); Uredbu Vijeća (EZ) br. 1165/98 od 19. svibnja 1998. o kratkoročnim statistikama (8); Uredbu Vijeća (EZ) br. 1172/98 od 25. svibnja 1998. o statističkim izvješćima u vezi s cestovnim prijevozom roba (9); Uredbu Vijeća (EZ) br. 530/1999 od 9. ožujka 1999. o strukturnoj statistici zarada i troškova rada (10); Uredba (EZ) br. 2150/2002 Europskog parlamenta i Vijeća od 25. studenoga 2002. o statistici otpada (11); Uredbu (EZ) br. 450/2003 Europskog parlamenta i Vijeća od 27. veljače 2003. o indeksu troškova rada (12); Uredbu (EZ) br. 48/2004 Europskog parlamenta i Vijeća od 5. prosinca 2003. o izradi godišnjih statistika Zajednice o industriji čelika za referentno razdoblje 2003.-2009. (13); Uredbu (EZ) br. 808/2004 Europskog parlamenta i Vijeća od 21. travnja 2004. o statistici Zajednice o informacijskom društvu (14); te Uredbu (EZ) br. 1552/2005 Europskog parlamenta i Vijeća od 7. rujna 2005. o statističkim podacima koji se odnose na strukovno osposobljavanje u poduzećima (15).
(12)
Prije prijelaza na NACE Rev. 2 potrebno je izmijeniti određeni broj instrumenata Zajednice u skladu s posebnim postupcima koji se na njih primjenjuju, i to: Uredbu Vijeća (EZ) br. 2223/96 od 25. lipnja 1996. o Europskom sustavu nacionalnih i regionalnih računa u Zajednici (16); Uredbu (EZ) br. 138/2004 Europskog parlamenta i Vijeća od 5. prosinca 2003. o ekonomskim računima za poljoprivredu na području Zajednice (17); te Uredbu (EZ) br. 184/2005 Europskog parlamenta i Vijeća od 12. siječnja 2005. o statistikama Zajednice u vezi s bilancama plaćanja, međunarodnom trgovinom uslugama i izravnim stranim ulaganjima (18).
(13)
Mjere potrebne za provedbu ove Uredbe trebaju se usvojiti u skladu s Odlukom Vijeća 1999/468/EZ od 28. lipnja 1999. o utvrđivanju postupaka za izvršavanje provedbenih ovlasti dodijeljenih Komisiji (19).
(14)
Komisiji posebno treba dodijeliti ovlasti mijenjanja ili dopunjavanja NACE Rev. 2 kako bi se u obzir uzeo tehnološki i ekonomski razvoj ili zbog usklađivanja s drugim ekonomskim i socijalnim klasifikacijama. Budući da se ove mjere odnose na opće područje primjene i namijenjene su izmjeni elemenata ove Uredbe koji nisu ključni ili dopuni ove Uredbe dodavanjem novih elemenata koji nisu ključni, treba ih usvojiti u skladu s regulatornim postupkom s kontrolom iz članka 5.a Odluke 1999/468/EZ.
(15)
Budući da cilj ove Uredbe, stvaranje zajedničkih statističkih standarda koji omogućavaju proizvodnju usklađenih podataka, države članice ne mogu dostatno ostvariti, nego ga se može na bolji način ostvariti na razini Zajednice, Zajednica može usvojiti mjere u skladu s načelom supsidijarnosti iz članka 5. Ugovora. U skladu s načelom proporcionalnosti iz istoga članka, ova Uredba ne prelazi ono što je potrebno za ostvarivanje tog cilja.
(16)
Posavjetovalo se s Odborom za statistički program,
DONIJELI SU OVU UREDBU:
ODJELJAK I.
OPĆE ODREDBE
Članak 1.
Predmet i područje primjene
1. Ovom se Uredbom uspostavlja zajednička statistička klasifikacija ekonomskih djelatnosti u Europskoj zajednici, dalje u tekstu: „NACE Rev. 2”. Ova klasifikacija osigurava da klasifikacije Zajednice odgovaraju gospodarskoj stvarnosti te poboljšava usporedivost nacionalnih klasifikacija, klasifikacija Zajednice i međunarodnih klasifikacija, a time i nacionalnih statistika, statistika Zajednice i međunarodnih statistika.
2. Ova se Uredba primjenjuje samo pri uporabi klasifikacije u statističke svrhe.
Članak 2.
NACE Rev. 2
1. NACE Rev. 2 uključuje:
(a)
prvu razinu, koja se sastoji od naslova označenih slovnom oznakom (područja);
(b)
drugu razinu, koja se sastoji od naslova označenih dvoznamenkastom brojčanom oznakom (odjeljci);
(c)
treću razinu, koja se sastoji od naslova označenih troznamenkastom brojčanom oznakom (skupine); i
(d)
četvrtu razinu, koja se sastoji od naslova označenih četveroznamenkastom brojčanom oznakom (razredi).
2. NACE Rev. 2 navedena je u Prilogu I.
Članak 3.
Uporaba NACE Rev. 2
Komisija koristi NACE Rev. 2 za sve statistike koje su razvrstane prema ekonomskim djelatnostima.
Članak 4.
Nacionalne klasifikacije ekonomskih djelatnosti
1. Statistike država članica prikazane prema ekonomskim djelatnostima izrađuju se u skladu s NACE Rev. 2 ili u skladu s nacionalnom klasifikacijom koja je izvedena iz NACE Rev. 2.
2. Nacionalna klasifikacija može uvesti dodatne naslove i razine te se mogu koristiti i različite šifre. Svaka razina, osim najviše, sadrži iste naslove koji odgovaraju NACE Rev. 2 ili od naslova koji predstavljaju daljnju podjelu gornjih razina.
3. Države članice prosljeđuju Komisiji nacrte svojih novih ili preinačenih nacionalnih klasifikacija na odobrenje prije njihove objave. Komisija u roku od dva mjeseca provjerava usklađenost tih nacrta sa stavkom 2. Odobrenu nacionalnu klasifikaciju Komisija dostavlja ostalim državama članicama kao informaciju. Nacionalne klasifikacije država članica uključuju tablicu pretvorbe između nacionalnih klasifikacija i NACE Rev. 2.
4. U slučaju nekompatibilnosti između pojedinih naslova NACE Rev. 2 i nacionalne ekonomske strukture, Komisija državi članici može odobriti uporabu agregiranih naslova NACE Rev. 2 u određenom sektoru.
Dotična država članica za dobivanje takvog odobrenja mora podnijeti sve informacije koje su Komisiji potrebne za razmatranje njezinog zahtjeva. Komisija donosi odluku u roku od tri mjeseca.
Međutim, bez obzira na odredbe iz stavka 2., takvo odobrenje ne daje pravo dotičnoj državi članici da agregirane naslove podijeli drukčije od NACE Rev. 2.
5. Komisija zajedno s dotičnom državom članicom povremeno revidira odobrenja odobrena na temelju stavka 4. kako bi provjerila jesu li još uvijek opravdane.
Članak 5.
Aktivnosti Komisije
Komisija u suradnji s državama članicama osigurava diseminaciju, održavanje i promicanje NACE Rev. 2, posebno:
(a)
izradom, ažuriranjem i objavljivanjem napomena za pojašnjenje NACE Rev. 2;
(b)
sastavljanjem i objavljivanjem smjernica za klasifikaciju statističkih jedinica u skladu s NACE Rev. 2;
(c)
objavljivanjem tablice podudarnosti između NACE Rev. 1.1 i NACE Rev. 2 te NACE Rev. 2 i NACE Rev. 1.1; i
(d)
radom na poboljšavanju dosljednosti s ostalim društvenim i ekonomskim klasifikacijama.
Članak 6.
Provedbene mjere
1. Sljedeće mjere za provedbu NACE Rev. 2 usvajaju se u skladu s postupkom iz članka 7. stavka 2.:
(a)
odluke potrebne u slučaju problema koji nastaju provedbom NACE Rev. 2, uključujući dodjeljivanje ekonomskih djelatnosti određenim razredima; i
(b)
tehničke mjere za osiguranje potpuno koordiniranog prijelaza s NACE Rev. 1. 1 na NACE Rev. 2, posebno u vezi s pitanjima koja se odnose na prekide vremenskih serija, uključujući dvostruko izvješćivanje i izračun vremenskih serija.
2. Mjere koje se odnose na NACE Rev. 2 s ciljem izmjene ili dopune elemenata ove Uredbe koji nisu ključni, koje su namijenjene za sljedeće svrhe, usvajaju se u skladu s regulatornim postupkom s kontrolom iz članka 7. stavka 3.:
(a)
uzimanje u obzir tehnološkog i ekonomskog razvoja; ili
(b)
usklađivanje s drugim ekonomskim i društvenim klasifikacijama.
3. Potrebno je razmotriti načelo da koristi ažuriranja NACE Rev. 2 moraju biti veće od njezinih troškova, te načelo da dodatni troškovi i opterećenja moraju ostati u razumnim granicama.
Članak 7.
Odbor
1. Komisiji pomaže Odbor za statistički program koji je osnovan Odlukom Vijeća 89/382/EEZ, Euratom.
2. Kod upućivanja na ovaj stavak primjenjuje se postupak utvrđen u člancima 5. i 7. Odluke 1999/468/EZ, uzimajući u obzir odredbe njezinog članka 8.
Razdoblje iz članka 5. stavka 6. Odluke 1999/468/EZ utvrđuje se na tri mjeseca.
3. Kod upućivanja na ovaj stavak primjenjuje se postupak utvrđen u članku 5.a stavcima od 1. do 4. i članku 7. Odluke 1999/468/EZ, uzimajući u obzir odredbe njezinog članka 8.
Članak 8.
Provedba NACE Rev. 2
1. Statističke jedinice iz poslovnih registara, kako su utvrđene Uredbom (EEZ) br. 2186/93, razvrstavaju se prema NACE Rev. 2.
2. Statistike o ekonomskim djelatnostima koje se obavljaju od 1. siječnja 2008. države članice izrađuju u skladu s NACE Rev. 2 ili u skladu s nacionalnom klasifikacijom koja je izvedena na temelju NACE Rev. 2 sukladno članku 4.
3. Odstupajući od stavka 2., kratkoročne statistike iz Uredbe (EZ) br. 1165/98 i indeks troškova rada iz Uredbe (EZ) br. 450/2003 izrađuju se u skladu s NACE Rev. 2 od 1. siječnja 2009.
4. Odredba iz stavka 2. ne primjenjuje se za proizvodnju sljedećih statistika:
(a)
statistike nacionalnih računa na temelju Uredbe (EZ) br. 2223/96;
(b)
ekonomske račune za statistike poljoprivrede na temelju Uredbe (EZ) br. 138/2004; i
(c)
statistike o bilancama plaćanja, međunarodnoj trgovini uslugama i izravnim stranim ulaganjima na temelju Uredbe (EZ) br. 184/2005.
ODJELJAK II.
IZMJENE POVEZANIH AKATA
Članak 9.
Izmjene Uredbe (EEZ) br. 3037/90
Brišu se članci 3., 10. i 12. Uredbe (EEZ) br. 3037/90.
Članak 10.
Izmjene Uredbe (EEZ) br. 3924/91
Uredba (EEZ) br. 3924/91 mijenja se kako slijedi:
(1)
U cijelom se tekstu „NACE Rev. 1” zamjenjuje s „NACE Rev. 2”.
(2)
Članak 2. stavak 1. zamjenjuje se sljedećim:
„1. Područje obuhvaćeno istraživanjem iz članka 1. odnosi se na djelatnosti u područjima B i C klasifikacije ekonomskih djelatnosti u Europskoj zajednici (NACE Rev. 2).”.
Članak 11.
Izmjene Uredbe (EZ, Euratom) br. 58/97
Uredba (EZ) br. 58/97 mijenja se kako slijedi:
(1)
U cijelom se tekstu i prilozima „NACE Rev. 1” zamjenjuje s „NACE Rev. 2”, osim u Prilogu 1., odjeljku 10. „Izvješća i pilot-studije”, Prilogu 3., odjeljku 5. „Prva referentna godina” i Prilogu 3., odjeljku 9. „Izvješća i pilot-studije”, gdje se zadržava upućivanje na „NACE Rev. 1”.
(2)
Članak 3. stavak 1. zamjenjuje se sljedećim:
„1. Ova Uredba obuhvaća sve tržišne djelatnosti u područjima od B do N te od P do S statističke klasifikacije ekonomskih djelatnosti u Europskoj zajednici (NACE Rev. 2).”.
(3)
Prilozi se izmjenjuju u skladu s Prilogom II. ovoj Uredbi.
Članak 12.
Izmjena Uredbe (EZ, Euratom) br. 1165/98
Uredba (EEZ) br. 1165/98 mijenja se kako slijedi:
(1)
Članak 2. stavak 1. zamjenjuje se sljedećim:
„1. Ova Uredba obuhvaća sve tržišne djelatnosti u područjima od B do N te od P do S statističke klasifikacije ekonomskih djelatnosti u Europskoj zajednici (NACE Rev. 2).”.
(2)
U članku 17. dodaju se sljedeće točke:
„(k)
prva bazna godina primjenjuje se za vremenske serije u NACE Rev. 2;
(l)
za vremenske serije prije 2009. koje treba slati prema NACE Rev. 2, razina raščlanjenosti, oblik, prvo referentno razdoblje i referentno razdoblje.”.
(3)
Prilozi se izmjenjuju u skladu s Prilogom III. ovoj Uredbi.
Članak 13.
Izmjena Uredbe (EZ) br. 1172/98
U Uredbi (EZ) br. 1172/98 u cijelom se tekstu i prilozima pojmovi „NACE Rev. 1” i „NACE Rev. 1.1” zamjenjuju s „NACE Rev. 2”.
Članak 14.
Izmjena Uredbe (EZ) br. 530/1999
Uredba (EZ) br. 530/1999 mijenja se kako slijedi:
(1)
U cijelom se tekstu „NACE Rev. 1” zamjenjuje s „NACE Rev. 2”.
(2)
U članku 3.:
(a)
stavak 1. zamjenjuje se sljedećim:
„1. Statistike obuhvaćaju sve ekonomske djelatnosti definirane u područjima B (Rudarstvo i vađenje), C (Prerađivačka industrija), D (Opskrba električnom energijom, plinom, parom i klimatizacija), E (Opskrba vodom; uklanjanje otpadnih voda, gospodarenje otpadom te djelatnosti sanacije okoliša), F (Građevinarstvo), G (Trgovina na veliko i na malo; popravak motornih vozila i motocikla), H (Prijevoz i skladištenje), I (Djelatnosti pružanja smještaja te pripreme i usluživanja hrane), J (Informacije i komunikacije), K (Financijske djelatnosti i djelatnosti osiguranja), L (Poslovanje nekretninama), M (Stručne, znanstvene i tehničke djelatnosti), N (Administrativne i pomoćne uslužne djelatnosti), P (Obrazovanje), Q (Djelatnosti zdravstvene zaštite i socijalne skrbi), R (Umjetnost, zabava i rekreacija), i S (Ostale uslužne djelatnosti) statističke klasifikacije ekonomskih djelatnosti u Europskoj zajednici (NACE Rev. 2).”
(b)
briše se stavak 2.
Članak 15.
Izmjena Uredbe (EZ) br. 2150/2002
Uredba (EZ) br. 2150/2002 mijenja se kako slijedi:
(1)
U cijelom se tekstu i prilozima pojmovi „NACE Rev. 1” i „NACE Rev. 1.1” zamjenjuju s „NACE Rev. 2”.
(2)
Prilog I. Uredbi (EZ) br. 2150/2002 mijenja se u skladu s Prilogom IV. ovoj Uredbi.
Članak 16.
Izmjena Uredbe (EZ) br. 450/2003
Uredba (EZ) br. 450/2003 mijenja se kako slijedi:
(1)
U cijelom se tekstu „NACE Rev. 1” zamjenjuje s „NACE Rev. 2”.
(2)
Članak 3. zamjenjuje se sljedećim:
„Članak 3.
Područje primjene
1. Ova se Uredba primjenjuje na sve djelatnosti definirane u područjima od B do S NACE Rev. 2.
2. Uključivanje ekonomskih djelatnosti definiranih područjima od O do S NACE Rev. 2 u području primjene ove Uredbe određuje se u skladu s postupkom iz članka 12. stavka 2., uzimajući u obzir studije izvedivosti iz članka 10.”
(3)
Članak 5. zamjenjuje se sljedećim:
„Članak 5.
Učestalost i preračun podataka unatrag
1. Podaci o indeksu troškova rada prvo se kompiliraju prema NACE Rev. 2 za prvo tromjesečje 2009., a nakon toga za svako tromjesečje (koje završava 31. ožujka, 30. lipnja, 30. rujna i 31. prosinca svake godine).
2. Države članice daju na raspolaganje preračun podataka unatrag od prvog tromjesečja 2000. do četvrtog tromjesečja 2008. Preračunati podaci unatrag daju se za sva područja od B do N NACE Rev. 2 i za troškove rada navedene u članku 4. stavku 1.”.
(4)
Članak 6. stavak 3. zamjenjuje se sljedećim:
„3. Preračunati podaci unatrag iz članka 5. dostavljaju se Komisiji (Eurostatu) istodobno s indeksom troškova rada za prvo tromjesečje 2009.”.
(5)
U članku 11. točka (c) zamjenjuje se sljedećim:
„(c)
uključivanje područja od O do S NACE Rev. 2 (članak 3.);”.
Članak 17.
Izmjena Uredbe (EZ) br. 48/2004
Prvi stavak članka 3. Uredbe (EZ) br. 48/2004 zamjenjuje se sljedećim:
„Ova Uredba obuhvaća podatke o industriji čelika, koja je definirana kao skupina 24.1 statističke klasifikacije ekonomskih djelatnosti u Europskoj zajednici (NACE Rev. 2).”
Članak 18.
Izmjena Uredbe (EZ) br. 808/2004
Prilog I. Uredbi (EZ) br. 808/2004 izmjenjuje se u skladu s Prilogom V. ovoj Uredbi.
Članak 19.
Izmjena Uredbe (EZ) br. 1552/2005
Uredba (EZ) br. 1552/2005 mijenja se kako slijedi:
(1)
U cijelom se tekstu „NACE Rev. 1” zamjenjuje s „NACE Rev. 2”.
(2)
Briše se članak 2. stavak 2.
(3)
Članak 4. zamjenjuje se sljedećim:
„Članak 4.
Područje primjene statistika
Statistike vezane za strukovno osposobljavanje u poduzećima obuhvaćaju barem sve djelatnosti definirane u područjima od B do N i od R do S NACE Rev. 2.”
ODJELJAK III.
ZAVRŠNE ODREDBE
Članak 20.
Prijelazne odredbe
Prilikom usklađivanja sa zahtjevima Uredbe (EZ, Euratom) br. 58/97 države članice Komisiji (Eurostatu) dostavljaju strukturno-poslovne statistike koje se odnose na kalendarsku godinu 2008. na temelju NACE Rev. 1.1 i NACE Rev. 2.
Za svaki se od priloga Uredbi (EZ, Euratom) br. 58/97, popis karakteristika i potrebna raščlanjenost koji se dostavljaju prema NACE Rev. 1.1 odlučuje u skladu s postupkom utvrđenim u članku 13. te uredbe.
Članak 21.
Stupanje na snagu
Ova Uredba stupa na snagu dvadesetog dana od dana objave u Službenom listu Europske unije.
Ona se primjenjuje od 1. siječnja 2008.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 20. prosinca 2006.

Labels: 19